text: Uacceptable arbejdsforhold i Fredericia
  18 juli 2013 kl. 15.27
  HKs Jobpatrulje fandt flere tilfælde af uacceptable forhold for unge ansatte under patruljens besøg i Fredericia. Bl.a. udskænkede unge under 18 år alkohol.
  Jobpatruljens koordinator, Mette Madsen, oplyser, at de fandt ulovligheder, som de ikke tidligere er stødt på i år.
  - Vi fandt ud af, at der var flere, der faktisk selv skal finde en afløser, når de er syge. Det var også første dag, hvor vi mødte nogle, der var i lokaler, hvor de selv skænkede alkohol til trods for, at de heller ikke må det, siger hun til P4 Trekanten.
  Mette Madsen opfordrer forældrene til at interessere sig for de unges arbejdsforhold.
  - Mange forældre ved ikke, hvad der sker på børnenes fritidsjob. Også sådan noget som ansættelseskontrakter, om de unge overhovedet har fået én, og om forældrene har skrevet den under.
  Jobpatruljen oplevede også, at flere unge løftede på tunge ting, de ikke må løfte, oplyser P4 Trekanten.
  